Zamestnanci Úradu boli po slovách "správa – evakuácia – požiar" vyzvaní k urýchlenému opusteniu pracoviska. Miestom vypuknutia fingovaného požiaru bola zasadacia miestnosť na piatom poschodí. Na ňom došlo aj k zraneniu dvoch osôb. Po nahlásení požiaru vyslal Hasičský a požiarny zbor v Trenčíne na miesto požiaru tri hasičské autá.
Evakuácia zamestnancov na parkovisko pred budovou Slovakotexu prebiehala súčasne so zásahom hasičov. Tí lokalizovali požiar na piatom poschodí a ponáhľali sa k zraneným osobám. Jedna z nich bola v bezvedomí a bolo potrebné ju vyniesť na nosidlách pred budovu. Šiesti zamestnanci Úradu TSK uviazli aj na balkóne na piatom poschodí a na ich záchranu museli hasiči použiť vysokozdvižnú plošinu. Všetkých sa, našťastie, v rámci cvičného poplachu podarilo zachrániť. "V rámci požiarneho poplachu bolo evakuovaných spolu 106 zamestnancov TSK, 24 nájomníkov a 2 návštevníci," uviedol technik požiarnej ochrany TSK Marián Pavlásek.
Aj toto cvičenie malo podľa slov veliteľa zásahu Jaroslava Chlapíka zmysel a preverilo pripravenosť hasičov a ich techniky. Takéto cvičné zásahy sú bežnou súčasťou práce profesionálnych hasičov.